dc4ab600f77cf6c30e9d010d125fa1fa
### Πως πάω στην Ανάφη;


travelmyth.gr
2020.45

Η μετάβαση στην Ανάφη γίνεται ακτοπλοϊκώς. Το **λιμάνι** της Ανάφης βρίσκεται στη νότια πλευρά του νησιού, στον όρμο του Αγίου Νικολάου, 3 χλμ. περίπου από τη Χώρα. Η Ανάφη συνδέεται ακτοπλοϊκά με άλλα νησιά των [Κυκλάδων](https://www.travelmyth.gr/κυκλαδες/ξενοδοχεια), την Κρήτη, τα Δωδεκάνησα και την Αττική.  

  

Η Ανάφη συνδέεται με την [Αττική](https://www.travelmyth.gr/αττικη/ξενοδοχεια) από τα λιμάνια στον Πειραιά και στο Λαύριο. Τα δρομολόγια πλοίων που συνδέουν το λιμάνι της Ανάφης με τον [Πειραιά](https://www.travelmyth.gr/πειραιας/ξενοδοχεια) εκτελούν τη διαδρομή σε περίπου 11 ώρες με συμβατικό πλοίο. Από το [Λαύριο](https://www.travelmyth.gr/λαυριο/ξενοδοχεια), μπορείτε να φτάσετε στην Ανάφη σε 10 ώρες. Τα πλοία που ξεκινούν από την Ανάφη με προορισμό το Λαύριο, πραγματοποιούν ενδιάμεσες στάσεις στα νησιά [Σαντορίνη](https://www.travelmyth.gr/σαντορινη/ξενοδοχεια), [Θηρασιά](https://www.travelmyth.gr/θηρασια-θηρασια/ξενοδοχεια), [Ίο](https://www.travelmyth.gr/ιος-κυκλαδες/ξενοδοχεια), [Σίκινο](https://www.travelmyth.gr/σικινος/ξενοδοχεια), [Φολέγανδρο](https://www.travelmyth.gr/φολεγανδρος/ξενοδοχεια), [Νάξο](https://www.travelmyth.gr/ναξος/ξενοδοχεια), [Πάρο](https://www.travelmyth.gr/παρος/ξενοδοχεια), Σύρο, [Κύθνο](https://www.travelmyth.gr/κυθνος/ξενοδοχεια) και [Κέα](https://www.travelmyth.gr/κεα/ξενοδοχεια). Ο χρόνος ταξιδιού από την Ανάφη στη Σαντορίνη είναι περίπου μιάμιση ώρα και έως τη [Σύρο](https://www.travelmyth.gr/συρος/ξενοδοχεια) εξήμισι ώρες. Η Ανάφη συνδέεται επίσης με τη [Μήλο](https://www.travelmyth.gr/μηλος/ξενοδοχεια), με πλοία που ταξιδεύουν στη γειτονική Σαντορίνη και καταλήγουν στη Μήλο σε περίπου 6 ώρες.  

  

Η ακτοπλοϊκή σύνδεση της Ανάφης με την [Κρήτη](https://www.travelmyth.gr/κρητη/ξενοδοχεια) και τα [Δωδεκάνησα](https://www.travelmyth.gr/δωδεκανησα/ξενοδοχεια) γίνεται με δρομολόγια πλοίων που ξεκινούν από την Ανάφη με τελικό προορισμό τη [Ρόδο](https://www.travelmyth.gr/ροδος/ξενοδοχεια). Τα λιμάνια που αποτελούν ενδιάμεσο σταθμό για το δρομολόγιο είναι στη [Σητεία](https://www.travelmyth.gr/σητεια/ξενοδοχεια), στην [Κάσο](https://www.travelmyth.gr/κασος/ξενοδοχεια), στην [Κάρπαθο](https://www.travelmyth.gr/καρπαθος-δωδεκανησα/ξενοδοχεια), στο [Διαφάνι](https://www.travelmyth.gr/διαφανι/ξενοδοχεια) Καρπάθου και στη [Χάλκη](https://www.travelmyth.gr/χαλκη/ξενοδοχεια). Τα δρομολόγια πλοίων που συνδέουν την Ανάφη με τη Ρόδο, πραγματοποιούν τη διαδρομή σε περίπου 14 ώρες.  

  

Το πλησιέστερο **αεροδρόμιο** στην Ανάφη είναι ο Κρατικός Αερολιμένας Σαντορίνης που βρίσκεται στο ανατολικό τμήμα του νησιού, 6 χιλιόμετρα από την πρωτεύουσα της Σαντορίνης, τα [Φηρά](https://www.travelmyth.gr/φηρα/ξενοδοχεια).



868e3c9d24f04a3b0c9d5b77d01ec432
### Που να μείνω στην Ανάφη;


travelmyth.gr
2020.45

Η Ανάφη διαθέτει όλες τις απαραίτητες τουριστικές υποδομές. Στο νησί θα βρείτε μερικά ξενοδοχεία και περισσότερα διαμερίσματα, στούντιο και σπίτια για τη διαμονή σας. Η πλειοψηφία των καταλυμάτων συγκεντρώνεται στη **Χώρα** που βρίσκεται στο νότιο τμήμα του νησιού και υπάρχουν ορισμένες ακόμη επιλογές για διαμονή κοντά στο **λιμάνι**. Ο **Όρμος Αγίου Νικολάου** όπου βρίσκεται το λιμάνι της Ανάφης απέχει μόλις 3 χλμ. από τη Χώρα.



5c81c893693eee28c623bfe3b5c38ad6
### Ποια μέρη έχει η Ανάφη;


travelmyth.gr
2020.45

Η **πρωτεύουσα** του νησιού είναι η Χώρα Ανάφης και έχει χαρακτηριστεί ως παραδοσιακός οικισμός. Η **Χώρα** είναι ο κύριος οικισμός του νησιού με 256 κατοίκους από τους 271 που καταγράφονται συνολικά στο νησί. Το **λιμάνι** της Ανάφης βρίσκεται νότια της Χώρας, στον Όρμο Αγίου Νικολάου. Ο δεύτερος σε αριθμό πληθυσμού οικισμός της Ανάφης είναι το **Κλησίδι** που βρίσκεται βορειοδυτικά. Ο τρίτος σε πληθυσμό οικισμός είναι ο **Όρμος Αγίου Νικολάου**, ενώ στο Δήμο Ανάφης περιλαμβάνονται επίσης οι ακατοίκητες **νησίδες** Μακρά, Παχειά και Φτενά.



68f80c316836a4f26d0e1cbe3f1c960e
### Ποια είναι τα αξιοθέατα στην Ανάφη;


travelmyth.gr
2020.45

Ο **Κάλαμος** είναι χαρακτηριστικό σημείο της Ανάφης και το πιο εντυπωσιακό φυσικό αξιοθέατο του νησιού. Πρόκειται για βράχο που είναι ορατός από όλα τα σημεία του νησιού και βρίσκεται στο νοτιοανατολικό τμήμα, 22 χλμ. από τη Χώρα. Ο ασβεστολιθικός μονόλιθος με υψηλότερη κορυφή τον Κάλαμο είναι ο δεύτερος μεγαλύτερος μονόλιθος της Μεσογείου μετά το Γιβραλτάρ και ανήκει στην περιοχή δικτύου προστατευόμενων περιοχών Natura. Στην κορυφή του Καλάμου, σε υψόμετρο 460 μέτρων, βρίσκεται η **Μονή Παναγίας Καλαμιώτισσας** που χτίστηκε το 1715 δίπλα σε ερείπια μεσαιωνικού οχυρού. Οι έμπειροι ορειβάτες και αναρριχητές μπορούν να φτάσουν στην κορυφή, όπου η θέα από την έρημη πλέον μονή είναι μαγευτική.  

  

Στη βόρεια πλευρά του Καλάμου βρίσκεται το **Δρακοντόσπηλο**, ένα από τα πιο ενδιαφέροντα σπήλαια των Κυκλάδων με εντυπωσιακούς σταλακτίτες και σταλαγμίτες. Η πρόσβαση στο σημείο γίνεται από δύσβατο μονοπάτι και στην πορεία σας ίσως δείτε κάποιο κοπάδι από φώκιες που εμφανίζεται συχνά στην περιοχή.  

  

Αξιοθέατο της Ανάφης είναι και η **Μονή Ζωοδόχου Πηγής**. Στην αρχαιότητα, υπήρχε ιερό και ναός του Απόλλωνα στη θέση που βρίσκεται σήμερα το μοναστήρι. Τμήματα της τοιχοποιίας και του περιβόλου του αρχαίου ναού σώζονται και αποτελούν μέρη της μονής. Ορισμένα από τα ευρήματα που προήλθαν από τη θέση του αρχαίου ιερού χώρου βρίσκονται στο Εθνικό Αρχαιολογικό Μουσείο της [Ελλάδας](https://www.travelmyth.gr/ελλαδα/ξενοδοχεια).  

  

Το **Καστέλι** είναι ένας αρχαίος οικισμός από τον 9ο αιώνα π.Χ. που μπορείτε να προσεγγίσετε με πεζοπορία περίπου μιάμιση ώρας από τη Χώρα. Εκεί θα δείτε τα ερείπια από το φρούριο που έχτισαν οι Βενετοί κατά τον 15ο αιώνα, καθώς και αρχαίους τάφους. Αγάλματα και προτομές που ήρθαν στο φως από ανασκαφές στην περιοχή περιλαμβάνονται στην **Αρχαιολογική Συλλογή Ανάφης** στη Χώρα.  

  

Η Χώρα του νησιού είναι χτισμένη στα **ερείπια κάστρου** που αποτελούσε παρατηρητήριο προς το Κρητικό Πέλαγος και τη Σαντορίνη. Το βενετσιάνικο κάστρο χτίστηκε από τον Γουλιέλμο Β' Κρίσπο.  

  

Οι **εκκλησίες** του νησιού είναι δείγματα της λαϊκής αρχιτεκτονικής του τόπου. Στη Χώρα θα δείτε πολλές μονόχωρες καμαροσκέπαστες εκκλησίες και θα συναντήσετε τον μητροπολιτικό ναό του **Αγίου Νικόλαου** και εκκλησίες όπως ο **Άγιος Σπυρίδων** και οι **Άγιοι Ανάργυροι**. Εντυπωσιακό ξωκλήσι στη βόρεια πλευρά της Ανάφης είναι ο βυζαντινός ναός του **Αγίου Αντωνίου** με τη χαρακτηριστική διπλή καμάρα στην οροφή και τις περίτεχνες τοιχογραφίες.  

  

Στη δυτική ακτή του νησιού υπάρχει θειούχα **ιαματική πηγή** που βρίσκεται στην περιοχή Βάγια.  

  

Τέλος, αξιοθέατο της Ανάφης είναι οι **ανεμόμυλοι** που βρίσκονται στην πλαγιά του λόφου γύρω από τη Χώρα και είναι το ιδανικό σημείο για φωτογραφίες.



012da21648bfb63b3b1454b88290fea5
### Ποιες παραλίες έχει η Ανάφη;


travelmyth.gr
2020.45

Η πρώτη παραλία που θα αντικρίσετε φτάνοντας στο νησί είναι μία όμορφη αμμώδης παραλία δίπλα στο λιμάνι **Άγιος Νικόλαος**. Η περιοχή δυτικά του λιμανιού αποτελείται από διαδοχικές παραλίες. Το **Κλεισίδι** είναι η πρώτη παραλία στα δυτικά μετά το λιμάνι και εκεί θα βρείτε ταβέρνες και ελάχιστα ενοικιαζόμενα δωμάτια. Στις αμέσως επόμενες παραλίες **Κατσούνι** και **Φλαμουρού** θα απολαύσετε το μπάνιο σας στα διάφανα νερά με την ψιλή ξανθή άμμο.  

  

Αν κατευθυνθείτε σε μικρή απόσταση δυτικά θα συναντήσετε τις παραλίες **Μεγάλος Ρούκουνας** και **Μικρός Ρούκουνας**, με την πρώτη να αποτελεί τη δημοφιλέστερη παραλία του νησιού. Δίπλα τους βρίσκεται η μικρή παραλία **Καταλιμάτσα**.  

  

Επόμενες παραλίες που θα συναντήσετε στη νότια πλευρά του νησιού κινούμενοι προς τον Κάλαμο είναι ο **Μέγας Ποταμός**, οι **Άγιοι Ανάργυροι** και το **Μοναστήρι**.  

  

Μερικές ακόμη παραλίες με πεντακάθαρα νερά είναι ο **Λιβοσκοπός** βόρεια και τα **Πρασά** στη δυτική πλευρά της Ανάφης.



68976c93d9974cef084c566c4253dc78
### Τι δραστηριότητες μπορώ να κάνω στην Ανάφη;


travelmyth.gr
2020.45

Η **πεζοπορία** είναι δραστηριότητα που μπορείτε να κάνετε στην Ανάφη για να γνωρίσετε τις ομορφιές του τόπου. Το νησί διαθέτει εκτεταμένο δίκτυο μονοπατιών που θα σας οδηγήσει σε δύσκολα προσβάσιμες παραλίες, μοναστήρια, ξωκλήσια, αρχαιολογικούς χώρους και σημεία άπειρου φυσικού κάλους.  

  

Όσοι αγαπούν την **ορειβασία** και την **αναρρίχηση** και διαθέτουν εμπειρία στις δραστηριότητες αυτές μπορούν να οδηγηθούν στον Κάλαμο, την κορυφή του βράχου στο νοτιοανατολικό τμήμα του νησιού.  

  

Οι παραλίες της Ανάφης προσφέρονται για **κολύμπι**, **υποβρύχιες καταδύσεις** και **snorkeling**. Το **ψάρεμα** είναι επίσης δραστηριότητα που μπορείτε να κάνετε μεσοπέλαγα ή στους πολυάριθμους όρμους του νησιού. Στην Άνάφη διοργανώνονται κάθε χρόνο **αγώνες κολύμβησης** στην περιοχή του λιμανιού.  

  

Οι **αναφιώτικες γιορτές** και τα πανηγύρια είναι δημοφιλείς εκδηλώσεις που περιλαμβάνουν πολύ κέφι. Η μεγαλύτερη γιορτή του νησιού γίνεται στις 7-8 Σεπτεμβρίου στη Μονή Καλαμιώτισσας. **Πανηγύρια** γίνονται επίσης τον Δεκαπενταύγουστο στη Χώρα, του Προφήτη Ηλία στη Βρύση στις 20 Ιουλίου και πολλά ακόμη με θέμα τη θρησκευτική εορτή των Αγίων στις εκκλησίες του νησιού.  

  

Με τη βοήθεια πλωτού μέσου μπορείτε να κάνετε τον **περίπλου του νησιού** και να δείτε τον εντυπωσιακό βράχο Κάλαμο από όλες τις πλευρές του. Μπορείτε ακόμη να οργανώσετε ημερήσια **εκδρομή** στη γειτονική Σαντορίνη.



7b678dc383b0ea685d6fd5b3cd1012e5
### Που να πάω στην Ανάφη;


travelmyth.gr
2020.45

Η **Χώρα της Ανάφης** είναι παραδοσιακός οικισμός που εντυπωσιάζει τους επισκέπτες με τα στενά σοκάκια που οδηγούν στα ερείπια του **ενετικού κάστρου** στο κέντρο της. Αποτελεί τυπικό δείγμα κυκλαδίτικης αρχιτεκτονικής με μονώροφα θολωτά σπίτια με κατάλευκες αυλές. Τα δρομάκια με τα ασβεστωμένα σκαλοπάτια θυμίζουν τη συνοικία **«Αναφιώτικα»** κάτω από την Ακρόπολη της [Αθήνας](https://www.travelmyth.gr/αθηνα/ξενοδοχεια). Η θέα που θα έχετε από τη Χώρα του νησιού είναι μοναδική και από εκεί θα απολαύσετε εντυπωσιακά ηλιοβασιλέματα. Στην πλαγιά του λόφου της Χώρας θα δείτε τους **ανεμόμυλους** του νησιού και μέσα στον οικισμό θα συναντήσετε πολλές **εκκλησίες**.  

  

Μπορείτε να κάνετε πεζοπορία έως το **Καστέλι**, όπου θα δείτε τα **ερείπια αρχαίου οικισμού**. Σημαντικά ευρήματα της περιοχής περιλαμβάνονται στην **Αρχαιολογική Συλλογή Ανάφης** στη Χώρα.  

  

Αν έχετε εμπειρία στην ορειβασία και στην αναρρίχηση, μπορείτε να φτάσετε έως τη **Μονή της Καλαμιώτισσας** στην κορυφή του βράχου στα νοτιοανατολικά του νησιού. Το υψηλότερο σημείο του βράχου ονομάζεται **Κάλαμος** και είναι ορατό από κάθε άκρη του νησιού. Το άγριο τοπίο του δεύτερου μεγαλύτερου μονόλιθου της Μεσογείου μετά το Γιβραλτάρ, μπορείτε ακόμη να δείτε με πλωτό μέσο. Μπορείτε επίσης να επισκεφθείτε το **Δρακοντόσπηλο**, εντυπωσιακό σπήλαιο στη βόρεια πλευρά του Καλάμου που είναι προσβάσιμο από μονοπάτι.  

  

Ο μικρός οικισμός **Κλεισίδι** που βρίσκεται κοντά στο λιμάνι είναι επίσης γραφικό σημείο του νησιού, δίπλα σε πανέμορφες παραλίες.  

  

Αξίζει επίσης να επισκεφθείτε το **μοναστήρι Ζωοδόχου Πηγής** που είναι χτισμένο στη θέση που βρισκόταν αρχαίος ναός αφιερωμένος στον Απόλλωνα.



2f5bfe06bdfd8ff47d99ed05761ec901
### Τι γεύσεις να δοκιμάσω στην Ανάφη;


travelmyth.gr
2020.45

Ταβέρνες και εστιατόρια θα βρείτε στη Χώρα, στον Όρμο Αγίου Νικολάου που είναι και το λιμάνι του νησιού και στις παραλίες Κλεισίδι και Ρούκουνας. Εκεί θα γευτείτε φρέσκο **ψάρι**, **θαλασσινά** και πιάτα με βάση το **χοιρινό**, όπως οι **αιμαθιές** και ο **καβουρμάς**. Θα δοκιμάσετε επίσης **λουκάνικα Ανάφης** με χοιρινό κρέας και αρωματικά βότανα, ντόπιο **κατσικάκι** και πεντανόστιμη **αστακομακαρονάδα**.  

  

Τα παραδοσιακά γλυκά της Ανάφης είναι νόστιμα και παρασκευασμένα από απλά υλικά του τόπου. Θα δοκιμάσετε **γεμιστά ή παραγεμιστά**, που είναι πιτάκια με μέλι και σουσάμι. Το **κουφέτο** είναι παραδοσιακό γλυκό με αμύγδαλο και μέλι. Στους φούρνους του νησιού θα βρείτε επίσης **ξεροτήγανα** και **ψωμί με ζαφορά**, καθώς η ζαφορά ή κρόκος ή αλλιώς σαφράνι φύεται στο νησί.  

  

Στην Ανάφη θα γευτείτε πολύ νόστιμο **λαδοτύρι** και λευκό κρασί που ονομάζεται **στροφυλιάτικο**. Στο νησί παρασκευάζεται επίσης υπέροχο **θυμαρίσιο μέλι** που χρησιμοποιείται επίσης για την παραγωγή **ρακόμελου**.



f1cee87dbd21daf3da5cbea87dcac110
### Που βρίσκεται η Ανάφη;


travelmyth.gr
2020.45

Η Ανάφη είναι νησί των Κυκλάδων στο Αιγαίο Πέλαγος. Βρίσκεται στο νοτιοανατολικό άκρο του κυκλαδικού συμπλέγματος, ανατολικά της Σαντορίνης.



044203312c518567416ef8566c33d147
### Που ανήκει η Ανάφη;


travelmyth.gr
2020.45

Η Ανάφη είναι νησί του νομού Κυκλάδων της Περιφέρειας [Νοτίου Αιγαίου](https://www.travelmyth.gr/νοτιο-αιγαιο/ξενοδοχεια). Ο Δήμος Ανάφης υπάγεται στην Περιφερειακή Ενότητα Θήρας.



d17af62f90ff2be348b24c0e0e3c675d
### Ποιος είναι ο πληθυσμός της Ανάφης;


travelmyth.gr
2020.45

Σύμφωνα με την απογραφή του 2011, ο πληθυσμός της Ανάφης ανέρχεται στους 271 κατοίκους.


